አዲሱ የአዲስ አበባ ከተማ አስተዳደር የገርቢ ግድብ ፕሮጀክትን ታደገ
የቻይና መንግሥት ለኢትዮጵያ የውኃ ፕሮጀክት የሰጠው 146 ሚሊዮን ዶላር የመጠቀሚያ ጊዜው አልፎ ሊቃጠል ሁለት ሳምንታት ብቻ ሲቀረው፣ በቅርቡ የተሾሙት የአዲስ አበባ ከተማ አስተዳደር ምክትል ከንቲባ ታከለ ኡማ (ኢንጂነር) ከኦሮሚያ ክልላዊ መንግሥት ጋር በመነጋገር ብድሩን ማትረፍ ቻሉ፡፡የአዲስ አበባ ከተማ የንፁህ ውኃ አቅርቦት ችግር ለመፍታት ከተያዙ ፕሮጀክቶች መካከል የገርቢ ግድብ ግንባር ቀደሙ ነው፡፡ ይኼንን ፕሮጀክት ዕውን ለማድረግ በፌዴራል መንግሥት አማካይነት የቻይና ኤግዚም ባንክ 146 ሚሊዮን ዶላር ብድር ሰጥቷል፡፡ነገር ግን ብድሩ ሥራ ላይ መዋል በነበረበት ጊዜ ጥቅም ላይ ባለመዋሉ፣ የገንዘብና ኢኮኖሚ ትብብር ሚኒስቴር ከቻይና መንግሥት ጋር በመነጋገር ተጨማሪ የሁለት ወራት ማራዘሚያ ተሰጥቶ ነበር፡፡ይህም የሁለት ወራት ጊዜ ያለ ሥራ ባክኖ ሊቃጠል ሁለት ሳምንት ብቻ ሲቀረው፣ ምክትል ከንቲባ ታከለ ለጉዳዩ ትኩረት ሰጥተው ከኦሮሚያ ክልላዊ መንግሥት ጋር በመነጋገር፣ ተፈጥሮ የነበረውን ችግር ለመፍታት ይሁንታ በማግኘታቸው ተመላሽ ሊሆን የነበረውን 146 ሚሊዮን ዶላር መትረፍን ለጉዳዩ ቅርበት ያላቸው ምንጮች ገልጸዋል፡፡ ይኼ ገንዘብ ያለሥራ ተቀምጦ ተመላሽ ሊሆን የነበረው፣ የኦሮሚያ ክልላዊ መንግሥት ከፕሮጀክቱ ቦታ ላይ መነሳት የነበረባቸውን 1,300 አርሶ አደሮችን ለማንሳት ዝግጁ ስላልነበረ ነው፡፡ በዚህ ምክንያት ግንባታውን ለማካሄድ ጨረታ ካሸነፈው የቻይናው ሲጂሲኦሲ ስምምነት በማድረግ፣ 30 በመቶ ክፍያ መፈጸም አልተቻለም ነበር፡፡ይህ የሆነው የቀድሞ የአዲስ አበባ ከተማ አስተዳደር ከንቲባ አቶ ድሪባ ኩማና ካቢኔያቸው ገፍቶ መሄድ ባለመቻላቸው ነው ተብሏል፡፡ነገር ግን አዲሱ ምክትል ከንቲባ ለከተማው ንፁህ ውኃ አቅርቦት ትኩረት እሰጣለሁ በማለታቸው ችግሩ መቀረፉ ተመልክቷል፡፡የአዲስ አበባ ከተማ ውኃና ፍሳሽ ባለሥልጣን ዋና ሥራ አስኪያጅ አወቀ ኃይለ ማርያም (ኢንጂነር) ለሪፖርተር እንደገለጹት፣ አቶ ታከለ ባደረጉት ጥረት ብድሩ ሊቃጠል አንድ ሳምንት ብቻ ሲቀረው ደርሰው አትርፈውታል፡፡‹‹በአሁኑ ወቅት ከገንዘብና ኢኮኖሚ ልማት ትብብር ሚኒስቴር ጋር ተፈራርመናል፡፡ ካሸነፈው ኩባንያ ጋር ተፈራርመንም ወደ ሥራ እንገባለን፤›› ሲሉ ገልጸው፣ ‹‹ምክትል ከንቲባው ባደረጉት ጥረት ከጨለማ ወጥተናል፤›› በማለት ይከሰት የነበረውን ችግር አስረድተዋል፡፡የገርቢ ወንዝ ከእንጦጦ ተራራ ጀርባ የሚገኝ ሲሆን፣ በቀን 73 ሺሕ ሜትር ኩብ ውኃ ለሱሉልታና ለአካባቢው፣ እንዲሁም ለአዲስ አበባ ከተማ ማቅረብ የሚያስችል አቅም አለው፡፡ ለአንድ ሚሊዮን ያህል ሰዎች ንፁህ ውኃ ማቅረብ የሚያስችለው ይህ ፕሮጀክት ዕውን የሚሆንበት ደረጃ ከመድረሱ ባሻገር፣ የምክትል ከንቲባ ታከለ የመጀመርያው ትልቅ ሥራ ሆኖ መመዝገቡ ተጠቁሟል፡፡   